## Educació garantix la continuïtat del banc de llibres després de l’elecció de la llengua base i que no tindrà cap cost per a les famílies

*** El director general de Centres Docents explica que en primer i segon curs de Primària “la reposició és del 100 % dels llibres, per la qual cosa no es planteja cap problema. I a partir de tercer curs de Primària no pot haver-hi més d’un 20 % de diferència”
* També assenyala que el procés de la consulta d’elecció de llengua base “està absolutament estructurat i no suposa cap perjuí per a les famílies”**

El director general de Centres Docents, Jorge Cabo, ha afirmat que la continuïtat del banc de llibres després de l’elecció de la llengua base -castellà o valencià- en els centres “està garantida i no tindrà cap cost per a les famílies”.

Cabo ha traslladat a les famílies un missatge de “tranquil·litat”. “El procés de la consulta d’elecció de llengua base està absolutament estructurat i no suposa cap perjuí per a les famílies ni cap cost. Els bancs de llibres estan assegurats i si fora necessari ampliar-los, es farà”, ha indicat.

El director general ha explicat que en primer i segon curs de Primària “la reposició és del 100 % dels llibres, per la qual cosa no es planteja cap problema”. “I a partir de tercer curs de Primària no pot haver-hi més d’un 20 % de diferència de temps entre les dos llengües oficials, per la qual cosa la Conselleria establirà les taxes de reposició i renovació que s’adaptaran a les necessitats dels centres”, ha afegit.

Jorge Cabo ha explicat que amb independència de quina siga la llengua base en cada grup, en les àrees lingüístiques cada llibre estarà en la seua llengua (valencià, castellà i anglés). A més, s’ha de vehicular, com a mínim, una altra assignatura en anglés per a arribar al 15 % del temps.

“Quant a la resta d’assignatures, el centre pot fixar la llengua vehicular d’algunes per a tots els grups, amb independència de la llengua base (per exemple, en Primària, Matemàtiques en castellà i Coneixement del Medi en valencià), de manera que únicament seria necessari desdoblar els llibres en valencià o castellà de la resta d’assignatures en l’hipotètic cas que canviara la llengua base d’un any al següent”, ha explicat.

**33 milions en el curs 24-25**

Per al curs en vigor, 2024-2025, la Conselleria d’Educació, Cultura, Universitats i Ocupació ha fet fins a cinc resolucions per un total de 33.121.945,48 euros per a cobrir renovacions i reposicions de llibres de text i material curricular amb una taxa del 100 % per a primer i segon de Primària, del 18 % per a la resta dels nivells de Primària i Secundària i del 25 % per a Batxillerat.

A més, i amb motiu de les inundacions del passat 29 d’octubre, s’han realitzat dotacions especials per als centres que van resultar afectats.

Per al curs 2025-2026, la Conselleria establirà unes taxes de reposició i renovació que s’adequaran a les necessitats que tinguen els centres per a garantir la continuïtat del banc de llibres.

Fecha: 13/02/2025